TAMPEREEN KÄRÄJÄOIKEUS		LAUSUNTO
Kelloportinkatu 5 A			
PL 134			29.1.2008
33101 Tampere
010 36 47400

OIKEUSMINISTERIÖLLE

Asia	Tampereen käräjäoikeuden lausunto oikeusministeriön työryhmän mietinnöstä Käräjäoikeusverkoston kehittäminen (Työryhmämietintö 2007:12)	

Viite	Oikeusministeriön lausuntopyyntö 23.11.2007 OM 8/31/2007

Yleistä	Työryhmän tavoite muodostaa selkeästi nykyistä suurempia käräjäoikeuksia on kannatettava. Tampereen käräjäoikeudella on hyvät edellytykset toimia hyvin ja tehokkaasti mietinnössä esitetyn kokoisena yksikkönä

	Hyvin perusteltuna voidaan pitää myös tavoitetta kehittää käräjäoikeusverkosto maakuntapohjaiseksi. Työryhmän esityksen mukaan  Pirkanmaalla käräjäoikeudella, poliisilaitoksella ja syyttäjänvirastolla olisi alueellisesti samat toimivaltarajat. Rikosasioiden käsittelyn voidaan olettaa tehostuvan ja helpottuvan.

Sivukanslia	Tampereen käräjäoikeuteen ei jäisi ehdotuksessa sivukanslioita pysyvästi. Siirtymäkaudeksi esitetään sivukanslioita Toijalaan ja Ikaalisiin.

	Sivukanslioita ei tulisi perustaa pysyvästi eikä lähtökohtaisesti väliaikaisestikaan. Virastojen joustavan yhdistymisen sekä tarkoituksenmukaisen ja tehokkaan toiminnan kannalta paras vaihtoehto on siirtää kaikki toiminnot heti päätoimipaikkaan. Näin siinäkin tapauksessa, vaikka toimitilajärjestelyt saattaisivat olla jonkin verran keskeneräiset.

	Tampereella on kokemusta aiemmista käräjäoikeusliitoksista. Vammalan käräjäoikeuden yhdistyttyä vuonna 2003 Tampereen käräjäoikeuteen Vammalaan jäi puoleksi vuodeksi sivukanslia. Kokemukset sivukansliasta jäivät erittäin huonoiksi niin toiminnan kuin Vammalan käräjäoikeuden henkilöstönkin kannalta.  

Toimitilat	Suunniteltujen liitosten tekeminen edellyttää pitkäjänteistä toimitilojen suunnittelua. Tampereella suunnitelmia ollaan hahmottelemassa. Työhuoneita sekä istuntotiloja tarvitaan jonkin verran lisää ja nykyisiä asiakaspalvelu- ja kansliatiloja joudutaan uudelleenrakentamaan.  Lisätoimitilojen saamisen kannalta on ensiarvoisen tärkeää, että Pirkanmaan syyttäjänviraston uudet tilahankkeet etenevät nopeasti, jolloin  syyttäjänviraston nykyiset toimitilat oikeustalossa olisivat käräjäoikeuden käytettävissä.

Istuntopaikka	Käräjäoikeus puoltaa työryhmän esitystä istuntopaikoista, jonka mukaan istuntopaikkoina olisivat Tampere, Ikaalinen ja Mänttä. Lakkautettaviksi ehdotetuilta istuntopaikoilta Orivedeltä, Toijalasta ja Vammalasta on Tampereelle lyhyt matka, hyvät kulkuyhteydet ja toimiva julkinen liikenne. Asianosaisten matkat istuntoihin eivät muodostu liian pitkiksi.  	

Henkilöstön määrä	Työryhmän esityksiin eri henkilöstöryhmien ratkaisukapasiteetista kussakin asiaryhmässä voi pääosin yhtyä. Tuomareiden osalta käräjäoikeus kuitenkin katsoo, että
	- Työmääriä arvioitaessa yrityssaneerausasioita ei voi verrata konkurssiasioihin. Yrityssaneerausasiat ovat työmäärältään laajan riita-asian veroisia ja konkurssiasiat lähempänä hakemusasiaa. Näiden laskenta tulisi erottaa.
	- Samoin ulosottovalitusasioiden ja velkajärjestelyasioiden laskenta tulisi erottaa. Ulosottovalituksissa kohtuullinen laskentaperuste on 100 - 120 asiaa tuomaria kohden. Velkajärjestelyjä voisi yksi ratkaisija tehdä mietinnössä mainitut 250.
	
	Notaareiden määrää ei saisi nykyisestä vähentää, ei ainakaan ennen kuin auskultoinnin kehittämistä koskeva työryhmä on antanut mietintönsä ja  notaareiden tuleva toimenkuva siten selkiytynyt. Nykyinen työmäärä ns. massa-asioissa on niin suuri notaareilla, että lähes kaikki työaika kuluu  näiden asioiden hoitamiseen  eikä notaareille jää riittävästi aikaa kouluttautumiseen varsinaisiin tuomaritehtäviin kuten osallistumiseen laajojen riita-asioiden käsittelyyn.  On myös käräjäoikeuden tuottavuuden kannalta hyvä huomioida, että notaarit ovat osaavaa, tehokasta ja edullista työvoimaa.

	Mietinnön sivulla 35 on todettu, että hallinnossa tulisi olla kansliahenkilöstöä kokonaishenkilöstötarpeen lisäksi 12 %. Kiinnitämme huomiota siihen, että 12 % tulee laskea kokonaishenkilömäärästä ei pelkästään kansliahenkilöstöstä. 

	Tampereen käräjäoikeuden haastemiesten lukumäärä on säilyttävä nykyisenä. Ikaalisen ja Toijalan käräjäoikeuksien haastemiesten toimipaikkojen suhteen tarkoituksenmukaisinta on, että haastemiehet jatkavat toimintaansa nykyisillä toimipaikoilla.

Toimivalta keskitetyissä asioissa

	Työryhmän mietinnöstä puuttuu Tampereen käräjäoikeudessa keskitetysti käsiteltävistä asioista ulosottovalitusasiat (mietinnön liite 7 sivu 40/51). Tämän lisäksi on joukko muita asiaryhmiä, joissa Tampereen käräjäoikeus on yksin tai muutaman muun käräjäoikeuden kanssa toimivaltainen. Toimivalta näissä asioissa perustuu seuraaviin säädöksiin:

	1) Laki rikoksen johdosta tapahtuvasta luovuttamisesta Suomen ja muiden Euroopan unionin jäsenvaltioiden välillä 
	2) Laki rikoksen johdosta tapahtuvasta luovuttamista Suomen ja muiden Pohjoismaiden välillä (hallituksen esitys)
	3) Laki omaisuuden tai todistusaineiston jäädyttämistä koskevien päätösten täytäntöönpanosta Euroopan unionissa 

	4) Laki vastavuoroisen tunnustamisen periaatteen soveltamisesta taloudellisiin seuraamuksiin tehdyn puitepäätöksen lainsäädännön alaan kuuluvien säännösten kansallisesta täytäntöönpanosta ja puitepäätöksen soveltamisesta 
	5) Laki vastavuoroisen tunnustamisen periaatteen soveltamisesta menetetyksi tuomitsemista koskeviin päätöksiin tehdyn puitepäätöksen lainsäädännön alaan kuuluvien säännösten kansallisesta täytäntöönpanosta ja puitepäätöksen soveltamisesta (hallituksen esitys) 

Käräjäoikeuden nimi	Tampereen käräjäoikeuteen kuuluu jo nyt 19 kuntaa, valtaosa Pirkanmaan kunnista.  Nimi on vakiintunut ja palvelee asiakkaita päätoimipaikan sijainnin mukaisena informoivasti. Käräjäoikeuden nimenä tulisi näin pysyä Tampereen käräjäoikeus. 

Lopuksi	Uudistushankkeen onnistuminen edellyttää, että oikeusministeriö noudattaa henkilöstöstrategiaansa ja muutoinkin toimii hyvän työnantajapolitiikan mukaisesti huolehtien henkilöstön hyvinvoinnista ja oikeudenmukaisesta kohtelusta tulevassa muutostilanteessa. Riittävään ja ajoissa toteutettavaan viestintään henkilöstölle on kiinnitettävä erityistä huomiota projektin eri vaiheissa.

	Korostamme, että kaikkien edun mukaista on, jos  käräjäoikeusverkoston uudistaminen saadaan viedyksi läpi päättäväisesti ja päätökset ja täytäntöönpano suoritettua mahdollisimman joutuisasti.

	Lopuksi huomautamme oikeusministeriötä vielä siitä, että käräjäoikeusverkostoa uudistettaessa ministeriön olisi syytä mieltää käräjäoikeuksien hallinnossa lisääntyvä vastuu ja työpaineet, mitkä seikat on otettava huomioon myöskin palkkauksessa. Tällä on merkitystä myös senkin vuoksi, että tehtävät olisivat jatkossa houkuttelevia ja kilpailukykyisiä työmarkkinoilla ja niihin saataisiin ammattitaitoista ja kyvykästä henkilöstöä.

	Työryhmän mietinnöstä on kuultu Tampereen käräjäoikeuden eri henkilöstöryhmiä.

	

	Laamanni		Pekka Lankinen

	Hallintopäällikkö	Markku Ratilainen